[pic] | COMISIA EUROPEANĂ |

Bruxelles, 20.4.2010

COM(2010)158 final

2010/0088 (NLE)

Propunere de

DECIZIE A CONSILIULUI

privind poziția care urmează să fie adoptată de Uniunea Europeană în cadrul Consiliului de asociere creat prin Acordul euro-mediteraneean de instituire a unei asocieri între Comunitatea Europeană și statele sale membre, pe de o parte, și Regatul Maroc, pe de altă parte, în legătură cu modificarea articolului 15 alineatul (7) din protocolul nr. 4 la respectivul acord, referitor la definiția noțiunii de „produse originare” și la metodele de cooperare administrativă

EXPUNERE DE MOTIVE

CONTEXTUL PROPUNERII

Interzicerea restituirii taxelor vamale este stipulată la articolul 15 din protocolul nr. 4 anexat la Acordul de asociere CE – Maroc. Alineatul (7) din respectivul articol prevede o perioadă de tranziție înainte de aplicarea integrală a interzicerii restituirii taxelor vamale de către Maroc și oferă acestei țări partenere posibilitatea de a restitui taxele vamale exportatorilor sau operatorilor săi economici pe parcursul acestei perioade.

Perioada de tranziție a expirat la 31 decembrie 2009. Articolul 15 alineatul (7) prevede însă posibilitatea reexaminării de comun acord a acestei prevederi.

Marocul a solicitat în scris extinderea duratei de aplicare a respectivei prevederi referitoare la restituirea taxelor vamale și revizuirea cotelor aplicabile taxelor vamale.

Conform articolului 39 din protocolul nr. 4, prevederile acestuia pot fi modificate printr-o decizie a Consiliului de asociere.

Textul deciziei va înlocui prevederea de la articolul 15 alineatul (7).

Acesta conține modificarea duratei de aplicare a prevederii menționate anterior referitoare la restituire, pe de o parte, și revizuirea cotelor care vor fi reținute din taxele vamale, pe de altă parte.

Părțile au convenit asupra prelungirii cu trei ani a duratei de aplicare a articolului 15 alineatul (7), cu efect de la 1 ianuarie 2010, pentru a asigura operatorilor economici claritate, previzibilitate economică pe termen lung și securitate juridică.

De asemenea, părțile au hotărât ajustarea cotelor taxelor vamale aplicabile în momentul de față în Maroc, pentru a le alinia la ratele în vigoare în Uniunea Europeană.

În așteptarea adoptării oficiale a prezentei decizii, Comisia Europeană și autoritățile competente din Maroc au convenit printr-un schimb de scrisori să aplice prezenta decizie de la 1 ianuarie 2010.

CONSULTAREA PĂRȚILOR INTERESATE ȘI EVALUAREA IMPACTULUI

Părțile interesate au fost consultate în cadrul grupului de lucru Pan-Euro-Med și al Comitetului Codului Vamal – secțiunea origine.

Nu a fost necesar să se recurgă la expertiză externă.

Nu a fost necesar să se efectueze o analiză a impactului deoarece adaptările propuse sunt de natură tehnică și nu aduc atingere fondului protocolului privind regulile de origine, în vigoare în prezent.

ELEMENTE JURIDICE ALE PROPUNERII

Având în vedere natura schimbărilor care trebuie aduse articolului 15 alineatul (7) din protocolul nr. 4 și din motive de securitate juridică, întregul paragraf trebuie înlocuit.

Prevederea modificată privind restituirea taxelor vamale va trebui să se aplice retroactiv de la 1 ianuarie 2010.

Temeiul juridic al modificării acestei prevederi îl constituie articolul 207 alineatul (4) primul paragraf coroborat cu articolul 218 alineatul (9) din Tratatul privind funcționarea Uniunii Europene.

Propunerea intră în sfera competenței exclusive a Uniunii Europene. În consecință, principiul subsidiarității nu se aplică.

Instrumentul propus: decizie a Consiliului.

IMPLICAȚIILE BUGETARE

Propunerea nu are implicații asupra bugetului Uniunii Europene.

INFORMAȚII SUPLIMENTARE

Nu este prevăzută nicio clauză de reexaminare, revizuire sau caducitate.

2010/0088 (NLE)

Propunere de

DECIZIE A CONSILIULUI

privind poziția care urmează să fie adoptată de Uniunea Europeană în cadrul Consiliului de asociere creat prin Acordul euro-mediteraneean de instituire a unei asocieri între Comunitatea Europeană și statele sale membre, pe de o parte, și Regatul Maroc, pe de altă parte, în legătură cu modificarea articolului 15 alineatul (7) din protocolul nr. 4 la respectivul acord, referitor la definiția noțiunii de „produse originare” și la metodele de cooperare administrativă

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),

având în vedere propunerea Comisiei Europene,

întrucât:

1. Protocolul nr. 4[1] la Acordul euro-mediteraneean de instituire a unei asocieri între Comunitatea Europeană și statele sale membre, pe de o parte, și Regatul Maroc, pe de altă parte, denumit în continuare „acordul”, modificat prin decizia nr. 2/2005 a Consiliului de asociere UE-Algeria din 18 noiembrie 2005[2] se referă la definiția noțiunii de „produse originare” și la metodele de cooperare administrativă.

2. Articolul 15 din protocolul nr. 4 conține o interdicție generală de a restitui sau scuti de taxe vamale materialele neoriginare utilizate la fabricarea produselor originare. La alineatul (7) din respectivul articol se stipulează însă că, în anumite condiții, se poate aplica o restituire sau o scutire până la 31 decembrie 2009.

3. Pentru a asigura operatorilor economici claritate, previzibilitate economică pe termen lung și securitate juridică părțile au convenit asupra prelungirii cu trei ani a duratei de aplicare a articolului 15 alineatul (7), cu efect de la 1 ianuarie 2010.

4. De asemenea, cotele aplicabile taxelor vamale în momentul de față în Maroc trebuie ajustate, pentru a le alinia la ratele în vigoare în Uniunea Europeană.

5. În conformitate cu articolul 39 din protocolul nr. 4, Consiliul de asociere instituit prin acord trebuie să decidă modificarea în consecință a protocolului.

6. Prin urmare, Uniunea Europeană trebuie să adopte în cadrul Consiliului de asociere poziția stabilită în proiectul de decizie anexat,

ADOPTĂ PREZENTA DECIZIE:

Articolul 1

Poziția pe care Uniunea Europeană o va adopta în cadrul Consiliului de asociere creat prin Acordul euro-mediteraneean de instituire a unei asocieri între Comunitatea Europeană și statele sale membre, pe de o parte, și Regatul Maroc, pe de altă parte, în legătură cu modificarea articolului 15 alineatul (7) din protocolul nr. 4 la respectivul acord, referitor la definiția noțiunii de „produse originare” și la metodele de cooperare administrativă în vederea prelungirii perioadei de aplicare a respectivei dispoziții este stabilită în proiectul de decizie a Consiliului anexat.

Articolul 2

Decizia Consiliului de asociere se publică în Jurnalul Oficial al Uniunii Europene .

Adoptată la Bruxelles,

Pentru Consiliu

Președintele

Proiect de DECIZIE NR. […] A CONSILIULUI DE ASOCIERE UE-MAROC

din […]

de modificare a articolului 15 alineatul (7) din protocolul nr. 4 la Acordul euro-mediteraneean de instituire a unei asocieri între Comunitatea Europeană și statele sale membre, pe de o parte, și Regatul Maroc, pe de altă parte, referitor la definiția noțiunii de „produse originare” și la metodele de cooperare administrativă

CONSILIUL DE ASOCIERE,

având în vedere Acordul euro-mediteraneean de stabilire a unei asocieri între Comunitatea Europeană și statele sale membre, pe de o parte, și Regatul Maroc, pe de altă parte, în special articolul 39 din protocolul nr. 4 anexat acestuia,

întrucât:

7. Articolul 15 alineatul (7) din protocolul nr. 4 la Acordul euro-mediteraneean de instituire a unei asocieri între Comunitatea Europeană și statele sale membre, pe de o parte, și Regatul Maroc, pe de altă parte, denumit în continuare „acordul”, permite în anumite condiții restituirea sau scutirea de taxe vamale sau de taxe cu efect echivalent până la 31 decembrie 2009.

8. Pentru a asigura operatorilor economici claritate, previzibilitate economică pe termen lung și securitate juridică părțile au convenit asupra prelungirii cu trei ani a duratei de aplicare a articolului 15 alineatul (7), cu efect de la 1 ianuarie 2010.

9. De asemenea, cotele aplicabile taxelor vamale în momentul de față în Maroc trebuie ajustate, pentru a le alinia la ratele în vigoare în Uniunea Europeană.

10. Prin urmare, protocolul nr. 4 la acord trebuie modificat în consecință.

11. Având în vedere că articolul 15 alineatul (7) s-a aplicat până la 31 decembrie 2009, prezenta decizie trebuie să se aplice de la 1 ianuarie 2010,

DECIDE:

Articolul 1

Articolul 15 alineatul (7) din protocolul nr. 4 la Acordul euro-mediteraneean de instituire a unei asocieri între Comunitatea Europeană și statele sale membre, pe de o parte, și Republica Algeriană Democratică şi Populară, pe de altă parte, referitor la definiția noțiunii de „produse originare” și la metodele de cooperare administrativă se înlocuiește cu următorul text:

„7. Fără a aduce atingere alineatului (1), Marocul poate aplica, cu excepția produselor încadrate la capitolele 1-24 din Sistemul Armonizat, aranjamente în scopul rambursării/restituirii sau scutirii de taxe vamale sau de taxe cu efect echivalent aplicabile materialelor neoriginare utilizate la fabricarea produselor originare, sub rezerva următoarelor dispoziții:

(a) o cotă de 4% din taxele vamale se reține pentru produsele încadrate la capitolele 25-49 și 64-97 din Sistemul Armonizat sau o cotă mai mică, în cazul în care aceasta este în vigoare în Maroc;

(b) o cotă de 8% din taxele vamale se reține pentru produsele încadrate la capitolele 50-63 din Sistemul Armonizat sau o cotă mai mică, în cazul în care aceasta este în vigoare în Maroc.

Prezentul alineat se aplică până la 31 decembrie 2012 și poate fi reexaminat de comun acord.”

Articolul 2

Prezenta decizie intră în vigoare la data adoptării sale.

Se aplică de la 1 ianuarie 2010.

Adoptată la,

Pentru Consiliul de asociere

Președintele

[1] JO L 70, 18.3.2000, p. 2.

[2] JO L 336, 21.12.2005, p. 1.